Jabarkan Pemancar dari Karang dalam bahasa melayu

Kira-kira 75% daripada semua karang hermatipik memancarkan benih dengan melepaskan gamet (ovum dan sperma) ke dalam air di mana gamet-gamet itu bertemu dan menghasilkan zuriat. Karang selalunya menyegerakkan waktu pembenihan. Kesegerakan pembiakan ini penting supaya gamet jantan dan betina dapat bertemu. Pembenihan kerap berlaku pada waktu malam dalam jangka masa 10 hingga 30 minit dan boleh terjadi sejarang-jarang setahun sekali. Pembenihan segerak sering terjadi di terumbu karang, dan selalunya semua karang membenih pada malam yang sama walaupun hadirnya pelbagai spesies. Pembenihan segerak mungkin akan menghasilkan hibrid (kacukan) dan mungkin menjadi penyumbang kepada pencapahan spesies karang.

Tanda-tanda persekitaran yang mempengaruhi pelepasan gamet ke dalam air berbeza mengikut spesies. Antaranya termasuk perubahan suhu, kitaran bulan, tempoh waktu siang, dan mungkin juga isyarat-isyarat kimia. Faktor-faktor lain yang mempengaruhi ritma organisma di habitat laut termasuk kemasinan air, daya mekanik, dan perubahan pada tekanan atau medan magnet.

Pembenihan karang besar-besaran selalunya berlaku pada waktu malam pada hari-hari selepas bulan purnama. Bulan purnama bersamaan dengan empat hingga enam jam pendedahan cahaya malap berterusan yang boleh menyebabkan tindak balas yang bergantung pada cahaya dalam protein. Karang mengandungi protein  yang mempunyai struktur flavin menyerap cahaya yang sensitif terhadap bermacam-macam jenis cahaya. Ini membolehkan karang seperti  mengesan dan bertindak balas terhadap perubahan cahaya matahari dan bulan.

Cahaya bulan sendiri juga sebenarnya boleh menyekat pembenihan karang. Nampaknya petanda yang paling segera menyebabkan pembenihan ialah tempoh kegelapan antara matahari terbenam dan bulan terbit. Bulan terbit makin hari makin lewat sepanjang kitaran bulan, dan pada hari bulan purnama ia terbit selepas matahari terbenam. Maka dalam tempoh kegelapan perantaraan antara cahaya siang dan cahaya malam tiadanya kesan sekatan cahaya bulan membolehkan karang membenih.

Kejadian pembenihan boleh menjadi pemandangan dramatis di mana air jernih dikaburi dengan gamet. Sebaik sahaja dilepaskan, gamet-gamet bersenyawa di permukaan air dan membentuk larva mikroskopik yang dipanggil planula dan biasanya berwarna merah jambu dan berbentuk bujur. Sebuah koloni karang biasanya perlu melepaskan beribu-ribu larva setahun untuk mengatasi kebarangkalian tidak terbentuk koloni baharu.

Kajian menunjukkan bahawa pencemaran cahaya menjejaskan kesegerakan pembenihan bagi sesetengah spesies. Di kawasan-kawasan seperti Laut Merah, terdapat tanda-tanda ketidaksegerakan pembenihan pada sebanyak 10 daripada 50 spesies jika dibandingkan dengan puluhan tahun dahulu. Malah penubuhan koloni baharu di kawasan tersebut nampaknya sudah berkurangan ataupun terhenti. Kawasan terbabit pernah dianggap perlindungan untuk karang kerana kejadian pelunturan besar-besaran belum disaksikan di situ. Teknik-teknik pemulihan karang untuk tujuan pengurusan terumbu sedang dibangunkan untuk meningkatkan kadar penyuburan serta memupuk perkembangan larva dan penempatan karang baharu.